KIRJALLINEN KYSYMYS E-3590/01 esittäjä(t): Bert Doorn (PPE-DE) komissiolle. Alankomaiden valtion velvoite laatia ympäristövaikutusten arviointi Euroopan komission 18. heinäkuuta antaman perustellun lausunnon johdosta.



Virallinen lehti nro 172 E , 18/07/2002 s. 0094 - 0095



KIRJALLINEN KYSYMYS E-3590/01 esittäjä(t): Bert Doorn (PPE-DE) komissiolle (8. tammikuuta 2002) Aihe: Alankomaiden valtion velvoite laatia ympäristövaikutusten arviointi Euroopan komission 18. heinäkuuta antaman perustellun lausunnon johdosta Euroopan komissio on hiljan päättänyt käynnistää toimia Alankomaita vastaan tämän rikottua tiettyjen julkisten ja yksityisten hankkeiden ympäristövaikutusten arviointeja koskevaa yhteisön direktiiviä. Perustellussa lausunnossaan 18. heinäkuuta 2001 komissio toteaa, että Alankomaiden kuningaskunta ei ole noudattanut direktiivin () 2 artiklan 1 kohdan ja 4 artiklan 2 kohdan mukaisia velvoitteita tiettyjen Sliedrechtin kunnassa sijaitsevien ja keskeneräisten suojapatohankkeiden (suojapato-osastot 1015) osalta. Alankomaiden kuningaskunta toteaa 11. lokakuuta 2001 päivätyssä kirjeessään vastauksena perusteltuun lausuntoon, että Alankomaiden hallitus ei voi hyväksyä Euroopan komission kantaa, jonka mukaan Alankomaat ei olisi noudattanut ympäristövaikutusten arviointeja koskevaan direktiiviin perustuvia velvoitteitaan Sliedrechtin kunnan suojapato-osasto 1015:n osalta. Alankomaiden hallitus ei myöskään voi yhtyä Euroopan komission näkemykseen, jonka mukaan tilaa tai aikaa olisi vielä muille vaihtoehdoille tai ainakin muita vaihtoehtoja etsivälle selvitykselle. Voiko komissio vastata seuraaviin tämän asian johdosta esille nouseviin kysymyksiin: 1. Katsooko komissio, että elämänlaatu ja ympäristön etu, jotka ovat ympäristövaikutusten arviointeja koskevan direktiivin kivijalkoja, on turvattava kaikissa olosuhteissa? 2. Onko komissio sitä mieltä, että Alankomaiden hallitus on nyt puheena olevassa asiassa ottanut kyseiset näkökohdat riittämättömästi huomioon? 3. Pysyykö komissio kannassaan, jonka mukaan ympäristövaikutusten arviointia koskevassa direktiivissä tarkoitettu velvoite on voimassa kyseisen hankkeen kohdalla ja että sen vuoksi sille on ehdottomasti tehtävä asianmukainen ympäristövaikutusten arviointi? 4. Jos vastaus on myönteinen, mitä voimakeinoja komissio aikoo ottaa käyttöön Alankomaiden hallituksen pakottamiseksi panemaan toimeen ympäristövaikutusten arviointi kyseisen hankkeen kohdalla? Margot Wallströmin komission puolesta antama vastaus (20. helmikuuta 2002) On tarkoitus, että jäsenvaltioiden viranomaiset soveltavat käytännössä yhteisön lainsäädäntöä. Euroopan yhteisön perustamissopimuksen 211 artiklan mukaan on komission velvollisuus huolehtia siitä, että jäsenvaltiot noudattavat niille EY:n lainsäädännön mukaan kuuluvia velvoitteita. Tiettyjen julkisten ja yksityisten hankkeiden ympäristövaikutusten arvioinnista annetun neuvoston direktiivin 85/337/ETY(1) (jäljempänä direktiivi) säännösten noudattaminen ei voi muodostaa poikkeusta tähän käytäntöön. On huomattava, että direktiivin tavoitteita ovat sekä ympäristövahinkojen ehkäisy ja vähentäminen että riittävä tiedottaminen yleisölle hankkeiden todennäköisistä ympäristövaikutuksista ja osallistumismahdollisuuksista ympäristöasioiden päätöksentekoon. Koska suojapadot kuuluvat direktiivin liitteessä II lueteltuihin hanketyyppeihin(2), Alankomaiden viranomaisten olisi pitänyt harkita, olisiko Sliedrechtin suojapadoilla etenkin laatunsa, kokonsa tai sijaintinsa vuoksi todennäköisesti merkittäviä ympäristövaikutuksia, jolloin niistä olisi ollut tehtävä ympäristövaikutusten arviointi direktiivin 510 artiklassa vahvistetuilla edellytyksillä, joihin kuuluu myös julkinen kuuleminen. Käytettävissään olevien tietojen perusteella komissio katsoo, että Alankomaiden viranomaiset eivät ole noudattaneet edellä mainittuja direktiivin säännöksiä Sliedrechtin suojapatojen tapauksessa. Jotta tapauksessa toimittaisiin direktiivin säännösten mukaisesti, komissio aloitti EY:n perustamissopimuksen 226 artiklan mukaisen rikkomisesta johtuvan menettelyn, ja asiasta on jo annettu perusteltu lausunto. Alankomaiden hallituksen antama vastaus perusteltuun lausuntoon on parhaillaan arvioitavana. Jos arvioinnin perusteella ilmenee, että Alankomaat ei ole toteuttanut tarvittavia toimenpiteitä noudattaakseen komission perustellun lausunnon vaatimuksia, komissio harkitsee, pitäisikö asia antaa Euroopan yhteisöjen tuomioistuimen käsiteltäväksi. (1) EYVL L 216, 3.8.1991. (2) Neuvoston direktiivin 85/337/ETY liitteessä II olevan 10 kohdan e alakohta.